Tien jaagduiwels binne paar uur vasgetrekArgieffoto Nege motoriste en ŉ motorfietsbestuurder is Sondag tussen 05:00 en 10:00 deur beamptes van die Ekurhuleni-metropolisie (EMPD) in hegtenis geneem nadat hulle die spoedgrens aansienlik oorskry het. Sewe van hierdie inhegtenisnemings het naby die Olifantsfontein-afrit op die R21 gebeur. Hoofsupt. Wilfred Kgasago, woordvoerder van die Ekurhuleni-metropolisie (EMPD), het gesê een van dié motoriste is ook op aanklag van dronkbestuur in hegtenis geneem nadat daar bevind is dat hy bo die wettige bloedalkoholvlak was toe hy teen 185 km/h gejaag het. Die 33-jarige man het in ŉ Honda-sedanmotor gery. Die grootste jaagduiwel is vasgetrek nadat hy 233 km/h gery het. ŉ 50-jarige man is om 08:35 in hegtenis geneem nadat hy 200 km/h in ŉ Lexus-sedanmotor gery het. Hy kon geen rede aanvoer hoekom hy nie by die spoedbeperking van 120 km/h gehou het nie. Die res van die motoriste is op die R21 in hegtenis geneem nadat hulle tussen 177 km/h en 183 km/h gery het. Een van hulle was ŉ vroulike bestuurder in ŉ Mercedes Benz-motor. “Al die mense wat hier in hegtenis geneem is, is by die Tembisa-polisiestasie van roekelose en nalatige bestuur aangekla. Hulle is almal op borgtog van R1 500 elk vrygelaat en sal Maandag in die Tembisa-landdroshof verskyn,” het Kgasago gesê. Intussen is nog drie bestuurders tussen 05:00 en 10:00 op die N3-Suid naby die Geldenhuys-wisselaar in hegtenis geneem. Volgens Kgasago is ŉ 23-jarige man, wat twee passasiers saam met hom in die voertuig gehad het, in hegtenis geneem nadat hy 165 km/h gery het. Die man het aan EMPD-beamptes gesê hy het gejaag omdat hy op pad was om sy diabetes-medikasie te kry. ŉ 36-jarige man in ŉ BMW-motor is ook in hegtenis geneem nadat hy 165 km/h gery het. Hy het aangevoer hy is laat vir ŉ troue. Die derde motoris wat op die N3 in hegtenis geneem is, was ŉ man in ŉ Mercedes Benz-motor wat teen 226 km/h gejaag het. Hy het aangevoer hy jaag omdat hy laat is om by die huis te kom. Hierdie drie motoriste is ook op borgtog van R1 500 elk vrygelaat en sal Maandag in die Germiston-landdroshof verskyn.